SL Uradni list Evropske unije L 209/15

IZVEDBENI SKLEP KOMISIJE (EU) 2016/1327

z dne 1. avgusta 2016

o podelitvi priznanja EU registru „Indian Register of Shipping“ v skladu z Uredbo (ES) št. 391/2009 Evropskega parlamenta in Sveta o skupnih pravilih in standardih za organizacije za tehnični nadzor in pregled ladij

(notificirano pod dokumentarno številko C(2016) 4895)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 391/2009 Evropskega parlamenta in Sveta z dne 23. aprila 2009 o skupnih pravilih in standardih za organizacije za tehnični nadzor in pregled ladij (1) ter zlasti člena 4(1) Uredbe,

ob upoštevanju pisma bolgarskih organov z dne 17. decembra 2012, v katerem so zaprosili Komisijo za podelitev priznanja EU registru „Indian Register of Shipping“ (indijski ladijski register, v nadaljnjem besedilu: IRS),

ob upoštevanju naslednjega:

(1) V skladu s členom 3(1) Uredbe (ES) št. 391/2009 države članice, ki želijo pooblastiti še nepriznano organizacijo, predložijo Komisiji zahtevek za priznanje.

(2) Dne 17. decembra 2012 je Republika Bolgarija Komisiji predložila zahtevek za priznanje IRS, ki vključuje popolne informacije in dokazila o tem, da IRS izpolnjuje minimalna merila iz Priloge I k Uredbi (ES) št. 391/2009, ter o zavezi organizacije, da izpolnjuje obveznosti določb člena 8(4) ter členov 9, 10 in 11 navedene uredbe.

(3) Komisija je s pomočjo Evropske agencije za pomorsko varnost preverila, ali IRS izpolnjuje vsa minimalna merila, določena v Prilogi I k Uredbi (ES) št. 391/2009.

(4) Komisija je tudi preverila, ali se je IRS zavezal k izpolnjevanju določb iz člena 8(4) ter členov 9, 10 in 11 Uredbe (ES) št. 391/2009.

(5) Ocena je temeljila na pregledu dokumentacije, ki jo je predložila bolgarska pomorska uprava, ki je maja 2011 opravila revizijo IRS, in na rezultatu treh inšpekcijskih pregledov, ki jih je leta 2013 v imenu Komisije opravila Evropska agencija za pomorsko varnost na sedežu IRS in v dveh podružnicah IRS v Indiji in na Kitajskem. Komisija je ocenjevanje zaključila februarja 2016 na podlagi končne revizije IRS, ki jo je opravila bolgarska pomorska uprava konec leta 2015.

(6) Kadar so bile ugotovljene pomanjkljivosti, je IRS pripravil in izvedel ustrezne sanacijske ukrepe. Izvajanje številnih sanacijskih ukrepov še vedno poteka in se bo nadzorovalo. To pa ne vpliva na splošno oceno IRS za namene priznanja.

(7) Komisija je preverila zlasti, da ima IRS učinkovit in dobro uveljavljen sistem kakovosti, ki je bil potrjen kot skladen z ustreznimi predpisanimi in industrijskimi standardi, ter se je v celotni organizaciji pravilno izvajal.

(8) IRS je med postopkom ocenjevanja celovito, učinkovito in pregledno sodeloval z bolgarsko pomorsko upravo, Komisijo in Evropsko agencijo za pomorsko varnost; IRS je dokazal, da je zmožen proaktivno izboljšati svojo organizacijo in postopke.

(9) Izvajanje varnosti in preprečevanja onesnaževanja v okviru IRS se šteje za zadovoljivo, čeprav je nekoliko pod povprečjem trenutno priznanih organizacij. IRS je bil v letih 2011, 2012, 2013 in 2014 v okviru Pariškega memoranduma o soglasju glede nadzora, ki ga opravlja inšpekcija za varnost plovbe, vedno uvrščen med najboljše v „srednji“ kategoriji učinkovitosti. IRS prav tako v obdobju 2010–2014 ni zabeležil nobenih zadržanj ladij, „povezanih s priznano organizacijo“, v okviru pomorske inšpekcije države pristanišča obalne straže Združenih držav (United States Coast Guard Port State Control) ter je bil v letih 2011, 2012, 2013 in 2014 v okviru Tokijskega memoranduma o soglasju glede nadzora, ki ga opravlja inšpekcija za varnost plovbe, uvrščen v „višjo“ kategorijo učinkovitosti. Vendar je bilo ugotovljeno, da znaten del klasificiranega ladjevja IRS v domačih vodah pluje pod indijsko zastavo, zato ni predmet pomorskih inšpekcij države pristanišča.

(10) Pravna oseba, ki bi ji bilo treba podeliti priznanje, je „Indian register of Shipping“, ustanovljen v Indiji leta 1975 kot neprofitna delniška družba v skladu z razdelkom 25 indijskega Zakona o gospodarskih družbah iz leta 1956 (Indian Companies Act, 1956). IRS je registriran v indijski zvezni državi Maharaštra in ima sedež v mestu Mumbaj; njegovo trgovsko ime je „IRClass“.

(11) Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij, ustanovljenega z Uredbo Evropskega parlamenta in Sveta (ES) št. 2099/2002 (2) –

SPREJELA NASLEDNJI SKLEP:

Člen 1

„Indian Register of Shipping“ se prizna v skladu s členom 4(1) Uredbe (ES) št. 391/2009.

Člen 2

Ta sklep je naslovljen na države članice.

V Bruslju, 1. avgusta 2016 Za Komisijo Violeta BULC Članica Komisije

(1) UL L 131, 28.5.2009, str. 11.

(2) Uredba Evropskega parlamenta in Sveta (ES) št. 2099/2002 z dne 5. novembra 2002 o ustanovitvi Odbora za varnost na morju in preprečevanje onesnaževanja z ladij (COSS) in o spremembi uredb o pomorski varnosti in preprečevanju onesnaževanja z ladij (UL L 324, 29.11.2002, str. 1).